शाहू महाराजांनी बाजू सावरल्यानंतर राऊतांनी घेतली भेट, मुख्यमंत्र्यासोबतही फोनवर चर्चा!

कोल्हापूरः छत्रपती संभाजीराजे यांनी राज्यसभेच्या निवडणुकीतून माघार घेतल्यानंतर राज्याच घडामोडींनी वेग आला आहे. शिवसेनेचे नेते संजय राऊत यांनी छत्रपती शाहू महाराजांची भेट घेतली. कोल्हापुरातील न्यू पॅलेस येथे आज संजय राऊत आणि शिवसेनेचे राज्यसभेचे उमेदवार संजय पवार यांनी शाहू महाराजांची भेट घेतली. शाहू महाराज आणि संजय राऊतांच्या भेटीने राज्याच्या राजकारणात खळबळ माजली आहे.

संभाजीराजेंनी माघार घेतल्यानंतर शिवसेनेने छत्रपती घराण्याचा अपमान केला, असा आरोप सातत्याने विरोधकांकडून होत आहे. मात्र, शाहू महाराजांनी हा आरोप खोडून काढत संभाजीराजेंना पाठिंबा देण्यावरुन मुख्यमंत्र्यांनी युटर्न घेतला नसल्याने छत्रपती शाहू महाराजांनी म्हटलं आहे. शाहू महाराजांच्या या प्रतिक्रियेमुळं महाविकास आघाडीच्या नेत्यांनी भाजपवर निशाणा साधला होता. या सगळ्या घडामोडीनंतर आज संजय राऊत आणि संजय पवार यांनी शाहू महाराजांची भेट घेतली आहे.

कोल्हापुरातील न्यू पॅलेस येथे आज संजय राऊत यांनी शाहू महाराजांची भेट घेतली. या दोघांमध्ये कोणत्या विषयांवर चर्चा झाली हे मात्र अद्याप गुलदस्त्यात आहे. यावेळी शिवसेनेचे राज्यसभेचे अधिकृत उमेदवार संजय पवारहे देखील उपस्थित होते. त्यामुळं चर्चांना उधाण आलं आहे. दरम्यान, यावेळी संजय राऊत यांनी माध्यमांना प्रतिक्रिया देत आमच्या भेटीमागे कोणतेही राजकारण नसून कोणतीही राजकीय चर्चा झाली नाही, असं स्पष्ट केलं आहे.

मुख्यमंत्र्यांच्या सूचनेवरुन मी आज शाहू महाराजांची भेट घेतली. मुख्यमंत्र्यांनीही महाराजांसोबत फोनवरुन संवाद साधला आहे. छत्रपती घराण्याचे आणि ठाकरे घराण्याचे जुने नाते आहे. प्रबोधनकार ठाकरेंपासून छत्रपती घराण्याचे जुने संबंध आहेत. आमच्या या भेटीमागे कोणतेही राजकारण नाही. मुख्यमंत्री उद्धव ठाकरेंनी स्वतः शाहू महाराजांसोबत चर्चा केली. उद्धव ठाकरेंनी महाराजांना फोनवर मी स्वत: कोल्हापुरात येईन असं सांगितलं आहे. महाराष्ट्रातील आमच्या सामाजिक कार्यात आपल्या शुभेच्छा, आशीर्वाद राहू देत अशी अपेक्षा त्यांनी व्यक्त केली अशी माहिती संजय राऊत यांनी दिली आहे.